
Archaikus DNS módszertanok összehasonlító vizsgálata

Az utóbbi néhány évben az újgenerációs szekvenálás alkalmazása révén robbanásszerű fejlődik az archeogenetika tudománya, amely az egykor élt egyének örökítőanyag sorrendjét (archaikus DNSét, továbbiakban: aDNS) vizsgálja. Ma már az aDNS kivonatokból nagy biztonságú, teljes genom szekvencia olvasatok kinyerésére vált elérhetővé, annak ellenére, hogy a több száz, vagy akár több ezer éves leletek esetenként csupán csekély mennyiségben tartalmaznak endogén aDNS-t. Az aDNS kivonatokból készült könyvtárak endogén DNS tartalmát rutinszerűen megbecsüljük alacsony lefedettségű shot-gun szekvenálással. A magas endogén aDNS tartalmú minták teljes genom szekvenálásra kerülhetnek, viszont előfordul, hogy a teljes genom szekvenálás során sokkal alacsonyabb endogén arányt kapunk, mint a shot-gun szekvenálással mért érték. Ezért laborunkban ki szeretnénk egészíteni egy új objektív mérőszámmal a könyvtárak minőség becslését, amire a Picard tools szoftvercsomag szekvenáló-könyvtárak komplexitás értékét választottuk. Mindezek érdekében több extrakciós módszert alkalmazva DNS-t vontunk ki sziklacsontokból és fogakból, majd azokból különböző protokollok alapján újgenerációs szekvenáló- könyvtárakat készítettünk. Ezután a mintákon alacsony lefedettségű shot-gun szekvenálást végeztünk. A nyers szekvencia adatok feldolgozása során a könyvtárak komplexitását is megbecsültük. A mintákból a magas endogén aDNS tartalmúaknak a teljes genom szekvenálását is elvégeztük és összehasonlítottuk a shot-gun szekvenálással kapott értékekkel.
Az alacsony lefedettségű szekvenálás során egy eset kivételével a sziklacsontból kivont, MinElute oszlopokon tisztított, G2GoTaq polimerázzal előamplifikált és Kappa Hifi enzimmel indexált könyvtárak rendelkeztek a legmagasabb endogén DNS tartalommal, így ezek kerültek magasabb lefedettségű szekvenálásra, azonban ezen könyvtárak komplexitása alacsonyabb volt, mint a G2GOTaq polimerázzal indexált könyvtáraké. Mivel az volna a célunk, hogy a lehető legtöbb egyedi molekulát nyerjük vissza magasabb lefedettségű szekvenálás során, tovább vizsgáljuk a Picard tools komplexitás becslésének megbízhatóságát, hogy olyan módszer kombinációt dolgozzunk ki, ahol a legnagyobb a nettó nyereség.



